I januar blev en mand og en kvinde udsat for et voldeligt overfald i Nørresundby. En 34-årig mand er tiltalt for overfaldet, og han skal fredag for Retten i Aalborg.

Der blev brugt hammer, stikvåben og et kraftigt slagvåben i form af et koben eller en jernstang, da en 34-årig mand en tidlig morgen i begyndelsen af januar overfaldt en mand og en kvinde i Nørresundby. Det mener Nordjyllands Politi i hvert fald, og efter planen skal den 34-årige mand fredag stå til regnskab for overfaldet ved Retten i Aalborg. Det var ofrene selv, der ringede til alarmcentralen umiddelbart efter overfaldet. Nordjyllands Politis vagtchef Poul Fastergaard udtalte til TV2 Nord i januar, at de tre personer kender hinanden, og at der muligvis er tale om et jalousi-overfald. VIDEO: Hør mere om sagen her: Begge ofre måtte syes Overfaldet fandt sted i en lejlighed på Mølndalsvej i Nørresundby 3. januar ved 8.15-tiden om morgenen. I lejligheden befandt en 29-årig mand og en 30-årig kvinde sig. Ifølge anklageskriftet trængte den 34-årige ind i lejligheden ved at bryde en dør op. Her tildelte han kvinden flere slag med hammer og med en anden genstand, som politiet mener var et koben eller en jernstang. Desuden mener politiet, at den 34-årige stak kvinden i det ene ben med en spids, ukendt genstand. Kvinden måtte efterfølgende syes på hospitalet. Den 29-årige, der også befandt sig i lejligheden, fik ifølge anklagerne også en hård medfart i form af flere slag på kroppen og i hovedet. Han måtte også syes efterfølgende, ligesom han fik konstateret et brud på pandebenet. Tiltalt for flere forhold Den 34-årige blev anholdt efter overfaldet. Han blev efterfølgende fremstillet i retten og varetægtsfængslet, hvilket han har været siden den voldelige morgen i januar. Han er udover overfaldet også tiltalt for flere andre forhold. Da han blev pågrebet i januar havde han flere former for narkotika på sig samt en foldekniv og en peberspray. Den 34-årige mand har fået konfiskeret en hammer, en murhammer, et koben, et jernrør, tre foldeknive, en peberspray, tre klinger til en hobbykniv samt 5,20 gram hash, 0,69 gram amfetamin og en joint af Nordjyllands Politi.